Yakgwa

Ang yakgwa () na tinatawag ding gwajul () ay isang pritong-lubog, de-trigong hangwa (Koreanong kumpites) na gawa sa hani,  cheongju (alak-bigas), langis ng linga, at katas ng luya. Ayon sa tradisyon, inihain ang minatamis sa jesa (seremonyang pangninuno) at tinatamasa sa mga araw ng kapistahan tulad ng chuseok (pista ng pag-aani), kasalan, o selebrasyon ng hwangap (ikaanimnapung kaarawan). Sa modernong Timog Korea, inihahain ito bilang panghimagas at maaaring bilhin sa mga tradisyonal na merkado o sa mga supermarket.

 Etimolohiya 
Nangangahulugan ang yakgwa (), na binubuo ng dalawang pantig, yak (; "gamot") at gwa (; "kumpites"), ng "medisinal na kumpites". Hango ang pangalan sa napakaraming hani na ginagamit sa paghahanda nito, dahil itinuring na nakapagpapagaling ang hani ng mga pre-modernong Koreano kaya pinangalang yak ("gamot") ang mga de-haning pagkain.

 Kasaysayan 
Mahaba ang kasaysayan ng pagkaing yakgwa. Inihanda ito para sa mga ritwal ng Budismo noong panahon ng Huling Silla (668–935). Sumikat ito noong Dinastiyang Goryeo at tinamasa ng mga maharlikang pamilya, aristokrata, templo, at pribadong bahay. Noong panahong Goryeo (918–1392), ginamit ang yakgwa sa pyebaek (pormal na pagbati) sa kasalan ng mga Haring Goryeo at prinsesang Yuan.

Dati, hinubog ang mga yakgwa sa hugis ng mga ibon at hayop, ngunit pinapatag ito sa kalaunan para mas madaling ipagpatung-patong noong panahong Joseon (1392–1897). Nagpapahiwatig ang bawat padron ng kahilingan; kumakatawan ang paru-paro sa magaliyang pag-aasawa, nagdadala ang paniki ng swerte, at sumisimbolo ang mga puno ng pino ng simula ng bagong taon. Iimprenta ang lotus para sa pagkakasundo at granada para sa pag-aanak. Pagkatapos, sa Kahariang Joseon, pinasimple ang hugis sa isang globo. Subalit hindi naging angkop ang mga bola sa pagtatanghal sa mesa para sa mga ritwal ng ninuno. Kaya naging kubo ito. Sa bandang huli, inistilo ang yakgwa sa kasalukuyang hugis nito, bilog na may pakurba-kurbang gilid.

Sa pre-modernong Korea, tinamasa ang yakgwa ng mga mayayaman, dahil bihira at pinahahalagahang sangkap ang trigo noon, at mataas din ang pagtingin sa hani. Ngayon karaniwan ang paghahain ng yakgwa kasama ng tsaa, ngunit maaari ring iregalo sa mga espesyal na okasyon.

Mga sanggunian

Kategorya:Lutuing Koreano